Nos Rodulphus, Dei gracia dux Bavarie atque regni comes palatinus, notum facimus presentium inspectoribus universis quod, cum quondam memorie recolende avus noster Rodulphus, quondam Romanorum rex, dederit et concesserit nobili viro Johanni de Cabilone, domino de Allato, et heredibus suis, videlicet custodiam abbacie Sancti Eugendi Jurensis, Bisuntine dyocesis, et quod pedagium quoddam possit recipere et habere atque in terra monetam cudere, et super hoc regales habeat litteras principaliter ob hoc factas, que quidem littere a serenissimo principe Adolpho, divina [gracia] Romanorum rege semper augusto, socero nostro, sunt approbate ac etiam confirmate, nos quoque dictum Johannem prosequi volentes favore gracioso, omnes libertates, concessiones, gracias et privilegia eidem Johanni et suis heredibus factas per memoratum Rodulphum, Romanorum regem, avum nostrum, et per Adolphum, successorem suum, socerum nostrum, confirmatas, roboratas et approbatas, confirmationibus, roborationibus et approbationibus atque concessionibus factis totaliter consentimus, et presens scriptum nostri sigilli munimine communimus. Datum apud Nuerentberg, in previgilia nativitatis gloriose Virginis, anno Domini Mº CCº nonagesimo quarto.